РЕШЕНИЕ НА КОМИСИЯТА
от 12 ноември 2008 година
относно спешни мерки за спиране на вноса от Перу на някои двучерупчести мекотели за консумация от човека
(нотифицирано под номер C(2008) 6732)
(текст от значение за ЕИП)
(2008/866/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка i) от него,
като има предвид, че:
(1)
В Регламент (ЕО) № 178/2002 се определят общите принципи, които най-общо регулират храните и фуражите, и по-специално тяхната безопасност на национално равнище и на общностно равнище. В него се предвиждат спешни мерки, когато е очевидно, че дадена храна или фураж, внесени от трета страна, има вероятност да представлява сериозен риск за здравето на човека, животните или за околната среда и че този риск не може да бъде задоволително овладян чрез мерките, предприети от заинтересованата/ите държава/и-членка/и.
(2)
В Общността е потвърдено съществуването на огнище на хепатит А при хората. Установено бе, че болестта произхожда от консумацията на някои двучерупчести мекотели, внесени от Перу, които са били заразени с вируса на хепатит А (HAV).
(3)
Заразените двучерупчести мекотели са пясъчни миди (Donax spp), а причината за заразяването най-вероятно е вирусно замърсяване на водата в производствените зони. Има вероятност да са заразени и други двучерупчести мекотели.
(4)
Тъй като консумацията на тези двучерупчести мекотели представлява сериозен риск за човешкото здраве, целесъобразно е да се спре вносът на двучерупчести мекотели от Перу в Общността.
(5)
Предвид сериозността на заразата, спирането на вноса следва също да се приложи и за двучерупчести мекотели, изпратени в Общността преди влизането в действие на настоящото решение, но пристигащи на граничните инспекционни пунктове на Общността след тази дата.
(6)
Спирането на този внос следва да се предвиди на общностно равнище с цел да се гарантира ефективна и уеднаквена защита на здравето на потребителите във всички държави-членки.
(7)
Аквакултурите от гребеновидни мекотели (Pectinidae) в Перу се произвеждат в отделни производствени зони при ниска гъстота на популацията и са отдалечени от потенциални източници на зараза. Освен това вътрешностите на мидите от сем. Pectinidae се изваждат при обработка и това намалява риска от вирусно заразяване на ядивните части на продукта. Следователно е целесъобразно да се позволи вносът от Перу на мекотели от сем. Pectinidae, обработени по споменатия начин.
(8)
Освен това след топлинна обработка вирусът не е жизнеспособен. В тази връзка е целесъобразно да се позволи вносът от Перу на двучерупчести мекотели, които са били подложени на топлинна обработка в съответствие с изискванията на раздел VII, глава II, точка А.5, буква б) от приложение III към Регламент (ЕО) № 853/2004 на Европейския парламент и на Съвета от 29 април 2004 г. относно специфични хигиенни правила за храните от животински произход (2).
(9)
Перуанските компетентни органи поеха задължение за взимане на незабавни мерки и, ако е необходимо, за допускане на инспекция от страна на Комисията през следващите месеци. Следователно e целесъобразно да се ограничи прилагането на мерките, предвидени в настоящото решение, до 31 март 2009 г., без да се накърняват правомощията на Комисията за промяна, отмяна или разширяване на тези мерки с оглед на всяка нова информация, свързана с развитието на ситуацията в Перу, и в зависимост от резултата от инспекциите на нейните служби.
(10)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Настоящото решение се прилага за двучерупчести мекотели, внесени от Перу и предназначени за консумация от човека („двучерупчести мекотели“), както е определено в точка 2.1 от приложение I към Регламент (ЕО) № 853/2004.
Член 2
Държавите-членки не разрешават внасяне в Общността на двучерупчести мекотели от Перу.
Тази забрана се прилага към всички пратки двучерупчести мекотели, получени на граничните инспекционни пунктове на Общността, независимо от това дали пратките са произведени, складирани или сертифицирани в страната на произход, преди настоящото решение да породи действие.
Член 3
Чрез дерогация от член 2 държавите-членки разрешават внасянето в Общността на следните продукти:
а)
изкормени мекотели от сем. Pectinidae, произхождащи от аквакултури;
б)
двучерупчести мекотели, които са били подложени на топлинна обработка, както е определено в раздел VII, глава II, точка А.5, буква б) от приложение III към Регламент (ЕО) № 853/2004.
Член 4
Всички разходи, възникнали при прилагането на настоящото решение, са за сметка на получателя или неговия представител.
Член 5
Настоящото решение се прилага до 31 март 2009 г.
Член 6
Адресати на настоящото решение са държавите-членки.
Съставено в Брюксел на 12 ноември 2008 година.